J. Jasovský, poslanec: (2003-10-31):
Vládny návrh v bode 2 pri zavedení povinností samosprávneho kraja predkladať operačné plány zimnej údržby ciest v jeho vlastníctve na posúdenie a schválenie nie je neopodstatnený a je v rozpore s princípmi decentralizácie cestného hospodárstva zo štátu na samosprávne kraje. Z dôvodu racionálneho a odborného prístupu je navrhnutá alebo navrhujem novú formuláciu ustanovenia, ktorá deleguje miestne k príslušnému samosprávnemu kraju kompetenciu schvaľovať operačný plán zimnej údržby ciest po prerokovaní s ministerstvom pre všetky cesty podľa § 4a tohto zákona,  ktorých údržba vyplýva samosprávnemu kraju zo zákona, respektíve zo zmluvného prevodu povinností pri cestách prvej triedy. A preto v čl. 1 bod 2 navrhujem navrhnuté znenie nahradiť v plnom rozsahu takto: V § 3d sa ods. 9 dopĺňa písm. d), ktoré znie: „Po d schvaľuje po prerokovaní s ministerstvom operačné plány zimnej údržby ciest vo vlastníctve samosprávneho kraja a ciest prvej triedy, pri ktorých povinnosť údržby bola na samosprávny kraj prevedená podľa § 3f ods. 1.“ V zmysle § 24b cestného zákona, ktorého platného znenie nadobúda účinnosť dňa 1. 1. 2004, na samosprávne kraje okrem ciest druhej a tretej triedy k uvedenému dátumu na základe dohody prechádzajú veci, ktoré sú v správe Slovenskej správy ciest. Samosprávne kraje sú oprávnené na účely správy ciest založiť alebo zriadiť právnické osoby, ktorým je možné zveriť do správy cestný majetok, ako aj tie, nazvem to veci, ktoré budú predmetom prechodu zo Slovenskej správy ciest na samosprávne kraje. Účelným krokom sa javí vytvorenie týchto subjektov k 1. 1. 2004. Pri súčasnej právnej úprave však práva a povinnosti vyplývajúce z pracovnoprávnych vzťahov a z iných právnych vzťahov musia prejsť najskôr na samosprávne kraje, až následne je možný ich prechod na založené alebo zriadené organizácie, čo si podľa nášho názoru vyžaduje množstvo úkonov s vysokou prácnosťou, pretože v rámci Slovenskej republiky ide približne o 3 992 zamestnancov. Novelizácia, ktorú navrhujem, umožní k predídeniu duplicitných činností na úradoch samosprávnych krajov v oblasti pracovnoprávnych vzťahov a zároveň sa však nevylučuje riešenie podľa pôvodnej právnej úpravy, a preto v čl. 1 navrhujeme vložiť nový bod 17, pričom § 24 ods. 2 znie: V bode 2. „Dňom prechodu majetku štátu do vlastníctva samosprávneho kraja na základe dohody uzatvorenej podľa ods. 1 prechádzajú všetky práva a povinnosti vyplývajúce z pracovnoprávnych vzťahov a z iných právnych vzťahov slovenskej správy ciest na samosprávny kraj, prípadne právnické osoby ním založené alebo zriadené na účely správy ciest.“ Ďalej si dovolím poznamenať, že v zmysle § 4 ods. 1 a § 3 o majetku vyšších územných celkov do vlastníctva vyššieho územného celku prechádzajú z majetku štátu pohľadávky a záväzky právnických osôb, ku ktorým prechádza zriaďovateľská funkcia na vyšší územný celok podľa osobitných predpisov. V prípade decentralizácie v oblasti cestného hospodárstva je príslušným osobitným predpisom riešený aj teda problém o pozemných komunikáciách v znení neskorších predpisov. Tento prechod ale nie je predmetom prechodu zriaďovateľskej funkcie zo štátu na samosprávny kraj. Tu teda navrhujeme, aby v čl. 1 doterajší bod 17 bol označený ako bod 18 a aby znel: „V § 24 sa za ods. 2 vkladajú nové odseky 3, 4, 5, 6 a 7.“ Ja vám to dám, samozrejme, pán spravodajca. V bode 3 pohľadávky a záväzky Slovenskej správy ciest vzniknuté pred dňom prechodu majetku štátu do vlastníctva samosprávneho kraja ostávajú na strane štátu. V bode 4 záväzky vzniknuté pred dňom prechodu majetku štátu  do vlastníctva samosprávneho kraja z titulu nevysporiadaných pozemkov pod cestami, ktoré sú predmetom prevodu vlastníctva podľa § 3d ods. 2 zákona, ostávajú na strane štátu. Bod 5. Rozpracovaná dokumentácia pripravovaných stavieb ciest druhej a tretej triedy ku dňu prechodu do vlastníctva samosprávneho kraja, ktorého obstarávateľom je doterajší vlastník a správca podľa § 3d ods. 1 a neprechádza do majetku samosprávneho kraja len preto, že je rozpracovaná, prechádza do majetku samosprávneho kraja po dokončení rozpracovaného stupňa dokumentácie dohodou uzatvorenou medzi ministerstvom a samosprávnym krajom. Po šieste. Rozostavané stavby na cestách druhej a tretej triedy ku dňu prechodu do vlastníctva samosprávneho kraja, ktorých investorom je doterajší vlastník a správca, podľa § 3d ods. 1 neprechádzajú do majetku samosprávneho kraja len preto, že sú rozostavané, prechádzajú do majetku samosprávneho kraja po ich dokončení dohodou uzatvorenou medzi ministerstvom a samosprávnym krajom. Po siedme. Na uzatváranie dohôd podľa ods. 5 a 6 sa nevzťahujú ustanovenia osobitného predpisu. Majetok štátu uvedený v ods. 5 a 6 prechádza do majetku samosprávneho kraja bezodplatne dňom uvedeným v dohode. Doterajší odsek 3 sa označuje ako odsek 8. A ešte poznámku pod čiarou k odkazu 2cd znie: „2cd. Zákon Národnej rady Slovenskej republiky č. 278/1993 Z. z. o majetku štátu v znení neskorších predpisov“ a v súvislosti teda musím ešte poznamenať zložením odsekov 3 a 4 je potrebné upraviť číslovanie a vecnú nadväznosť odsekov, to znamená v čl. 1 sa doterajší bod označuje 18 ako 19 a bude znieť: V § 24d ods. 8 sa slová „jeho organizačných zložiek“ nahrádzajú slovami „jej vnútorných organizačných zložiek“. A posledný bod e. V čl. 1 sa doterajší bod 19 označí ako bod 20. Tieto dve časti vznikli len ako potreba prečíslovania. Ospravedlňujem sa, že som nepredložil tento návrh skôr, bohužiaľ, tento týždeň mi objektívne skutočnosti nedovolili byť na rokovaní parlamentu, takže predkladám tento návrh teraz v druhom čítaní. Ďakujem pekne. Z. Martináková, podpredsedníčka NR SR: Pán poslanec Jasovský bol jediným prihláseným do rozpravy. Vyhlasujem rozpravu za skončenú. Pán minister, chcete sa k rozprave vyjadriť? Pán spravodajca? Ďakujem. Zároveň prerušujem rokovanie o tomto bode programu. Pokračujeme druhým čítaním o vládnom návrhu zákona, ktorým sa mení a dopĺňa zákon Slovenskej národnej rady č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov. Vládny návrh zákona ste dostali pred prvým čítaním ako tlač 365, spoločnú správu výborov máte ako tlač 365a. Ministra výstavby a regionálneho rozvoja Lászlóa Gyurovszkého bude zastupovať pán minister dopravy, pôšt a telekomunikácií Pavol Prokopovič. Prosím, pán minister, aby ste návrh zákona odôvodnili.